Diari Oficial de la Generalitat Valenciana


Sumari del DOGV 5679, del 14-01-2008 (2008/112)

ORDE de 28 de desembre de 2007, de la Conselleria d'Indústria, Comerç i Innovació, per la qual es regulen les ajudes destinades a incrementar la competitivitat de la pime comercial per a l'exercici 2008.
-----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5679

Data del DOGV
:   14-01-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/112


Data del document
:   28-12-2007

Organisme emissor
:   Conselleria d'Indústria, Comerç i Innovació

Tipus de document
:   Ordre

Anàlisi jurídica

 Descriptors 

:   * competitivitat
    * ajuda pública
    * petita empresa
    * comerç al detall
    * suport econòmic
    * ajuda a les empreses
    * canvi tecnològic
    * mitjana empresa
    * qualitat del producte
    * xicotet comerç
    * petita i mitjana empresa
    * associació
    * societat sense fins de lucre
    * promoció del comerç

ORDE de 28 de desembre de 2007, de la Conselleria d'Indústria, Comerç i Innovació, per la qual es regulen les ajudes destinades a incrementar la competitivitat de la pime comercial per a l'exercici 2008. [2008/112]
El comerç és una activitat viva, intensament relacionada amb les persones per la seua condició de servici de naturalesa eminentment social, i com a tal sotmesa a contínues transformacions en el seu desenvolupament. Les relacions interpersonals que en s'hi produïxen fan que esta activitat siga més sensible a les transformacions en l'entorn, així com en els hàbits de la conducta dels individus; canvis que es fan molt més ràpids amb la universalitat que els actuals mitjans tecnològics introduïx en aquella relació, accentuats hui pels factors determinants de la nova economia com ara la globalització dels mercats, l'evolució de les tecnologies de la informació, la reducció de costos de comunicació i transports, la internacionalització financera i l'eclosió del comerç electrònic.
Una de les característiques més rellevants de l'estructura comercial de la Comunitat Valenciana és la presència d'un dens teixit d'empreses de dimensió molt reduïda, moltes d'estes de caràcter familiar. Este teixit empresarial desenvolupa una missió complexa, ja que a més de les funcions estrictament comercials afig altres valors de vertebració social per la seua relació directa amb el consumidor i per l'arrelament al territori que aporten a l'entorn urbà. Tot això justifica àmpliament la política que la Generalitat desenvolupa a través d'incentius capaços d'estimular l'evolució del comerç des dels formats més tradicionals a les fórmules més avançades quant a competitivitat.
El desenvolupament equilibrat de l'estructura comercial i l'incentiu a la innovació en una cultura empresarial de la qualitat és l'eix de la política comercial que es pretén desenvolupar durant este nou període. L'adaptació de l'empresa als canvis que s'estan produint amb la consolidació i l'ampliació de la Unió Europea, així com les noves modalitats o fórmules de servici al consumidor, exigixen inversions en equipament i noves tecnologies de la informació, en un marc d'excel·lència i qualitat, necessàries per a mantenir i acréixer la competitivitat individual de les empreses comercials, procurant que el creixement del sector es produïsca d'una manera harmònica i equilibrada.
Les modificacions, en pro de la competència als mercats, introduïdes en el marc legal que regula l'activitat necessiten instruments financers de caràcter estratègic que estimulen la pime a acomodar la seua conducta als canvis del mercat i acréixer la seua eficàcia davant del consumidor en condicions de competitivitat a les restants formes de distribució. Per a garantir un desenvolupament equilibrat del sector, en eixe context i per a acompanyar la pime comercial en el seu camí entre els desafiaments que el nou entorn de la societat de la informació i el coneixement li presenten, la conselleria d'Indústria, Comerç i Innovació ha considerat convenient consolidar i especialitzar les ajudes dirigides a estes en este programa singular d'acció.
En este moment, cal incidir en els actuals nivells de formació, innovació i inversió de les empreses de la Comunitat Valenciana, i en especial de les pimes, pel seu paper de vertebració del territori i en el manteniment d'una cultura urbana pròpia, així com de continuar aprofundint en l'enriquiment i la diversificació del teixit industrial, comercial i de servicis annexos.
Es tracta, en definitiva, de continuar incrementant les actuals condicions de competitivitat internacional de la Comunitat Valenciana, com un dels factors determinants en el manteniment d'un desenvolupament equilibrat i sostenible en el temps, en un entorn socioeconòmic caracteritzat per la forta intensificació de la competència a escala mundial.
Amb això pretenem aportar un teixit industrial i comercial ric, equilibrat i atractiu al conjunt de tots els factors necessaris per a la millora de la competitivitat internacional de la Comunitat Valenciana i, a través d'això, aconseguir la plena ocupació.
Per estos motius, la conselleria d'Indústria, Comerç i Innovació ha confeccionat un programa de suport específic d'ajudes destinades a coadjuvar a la renovació del seu comportament professional i a la modernització dels establiments, el destinatari únic del qual és la xicoteta i mitjana empresa comercial que avance en l'adaptació progressiva i harmònica d'eixa estructura comercial a les pautes de l'economia avançada i garantisca que els consumidors de la Comunitat Valenciana disposen d'unes empreses comercials capaces de satisfer eficientment les seues demandes.
Així, atenent que la Llei 8/1986, de 29 de desembre, d'Ordenació del Comerç i Superfícies Comercials, preveu en el capítol I del títol IV l'acció de foment a desenvolupar per la Generalitat en allò que afecta la reforma de les estructures comercials, així com la necessitat de preparar el nostre teixit empresarial per als reptes que li presenten els pròxims anys, esta conselleria d'Indústria, Comerç i Innovació ha considerat oportú reformar i consolidar el marc d'ajudes a la modernització de les pimes comercials, a fi que, atenent totes estes circumstàncies, siga capaç d'incentivar la realització de projectes i inversions necessaris per a aconseguir l'increment en l'eficiència i competitivitat.
S'assenyala que les ajudes que es concedisquen, d'acord amb el que preveu la present orde, ho seran en el marc del Reglament (CE) núm. 1.998/2006, de la Comissió, de 15 de desembre de 2006, relatiu a l'aplicació dels articles 87 i 88 del Tractat a les ajudes de minimis (DOCE L 379/5, de 28 de desembre de 2006). En conseqüència, les ajudes previstes en la present orde no necessiten ser notificades a la Comissió Europea, en no reunir els requisits de l'article 87 del TCE, perquè s'acullen al reglament abans esmentat.
Per això, i en virtut de les facultats que m'atorguen l'article 28 de la Llei 5/1983, de 30 de desembre, del Consell, i l'article 47 del Text Refós de la Llei d'Hisenda Pública Valenciana,
ORDENE
Article 1. Objecte i àmbit
1. Mitjançant la present orde s'establixen les bases reguladores i s'efectua la convocatòria per a la concessió d'ajudes destinades a la millora de la qualitat i competitivitat de les xicotetes i mitjanes empreses comercials, per a les accions que s'indicaran, d'acord amb les consignacions pressupostàries que per a l'exercici 2008 establisca la Llei de Pressupostos de la Generalitat.
2. El règim d'ajudes s'aplicarà tal com es determina en els articles següents.
3. Les ajudes que s'establixen en la present orde es materialitzaran per mitjà de subvencions, amb els límits i les condicions que en esta orde s'establixen.
Article 2. Accions susceptibles de suport
1. Les ajudes establides hauran d'anar destinades a finançar les actuacions que realitzen, a la Comunitat Valenciana, les pimes comercials per a millorar la seua posició competitiva, mitjançant la modernització dels seus establiments, l'adquisició d'equipament i la incorporació de noves tecnologies i tècniques de gestió.
2. Seran susceptibles de suport les actuacions següents:
a) Adquisició d'immobilitzat material destinat a imatge corporativa o equipament per a l'emmagatzematge, l'exposició, i la venda del producte.
b) Vinculació a forma associativa. Es consideraran susceptibles de suport els recursos invertits per l'empresa per a la seua participació o accés a la forma associativa, independentment de la forma jurídica que hi adopte.
c) Despeses corrents derivades de la implantació de normes de qualitat de les famílies UNE-EN ISO aplicables al sector comercial.
d) Les despeses d'obtenció del certificat de reconeixement de les normes esmentades en l'apartat anterior, emés per organisme competent, sempre que s'aporten els manuals o les auditories realitzats amb caràcter previ.
e) Realització del diagnòstic de punt de venda que definisca de forma justificada i raonada les inversions i estratègies que han de dur-se a terme en l'establiment comercial, per a millorar la seua posició competitiva al mercat. Les propostes en inversions hauran de descriure almenys les necessitats en: obra civil, equipament, introducció de noves tecnologies i servicis, normalització d'imatge, estudi d'accessos i recorreguts interns, estalvi energètic, tractament i eliminació de residus i millora de l'accessibilitat.
f) La realització de les inversions definides en els estudis de diagnòstic del punt de venda esmentats en l'apartat anterior, incloses les despeses de projecte i direcció d'obra en els supòsits establits en l'article 7.2.e.
g) Inversions destinades a la implantació o ampliació de processos lligats a l'aplicació de la traçabilitat en el sector alimentari; es considerarà així mateix susceptible de suport l'adquisició de llicències de programari i les aplicacions informàtiques lligades a estos fins que es desenvolupen de forma específica per a les necessitats reals de l'empresa.
3. Es podrà subcontractar l'activitat objecte de la subvenció fins al 100 per cent del cost, i en este cas caldrà ajustar-se al que disposa l'article 29 de la Llei 38/2003, de 17 de novembre, General de Subvencions
Article 3. Quantia de la inversió i de les ajudes
1. Per a les accions establides en el punt 2 a), b), f) i g), de l'article anterior s'exigirà una inversió no inferior a 10.000 euros per a poder ser subvencionades.
2. Per a les mateixes accions podran concedir-se els següents suports sobre les inversions considerades susceptibles de suport:
- Per a les esmentades en els punts a), f) i g), fins al 20 per cent amb el límit de 20.000 euros.
- Per a les establides en el punt b), fins al 20 per cent amb el límit de 10.000 euros.
- Per a les incloses en els punts c), d) i e), fins al 30 per cent amb el límit de 5.000 euros.
3. Així mateix, si el projecte es considera susceptible de suport i l'empresa sol·licitant respon a la definició de microempresa establida en l'article 6, el percentatge de subvenció podrà incrementar-se fins a cinc punts percentuals, i es mantindran els límits absoluts de subvenció fixats per a cada tipus d'ajuda.
4. En tot cas, l'import d'estes ajudes no podrà fer que l'import total de les ajudes de minimis que reba l'empresa durant un període de tres exercicis fiscals siga superior al límit de 200.000 euros.
Article 4. Beneficiaris de les ajudes
1. Podran ser beneficiaris de les ajudes les societats mercantils, els empresaris individuals, les agrupacions de persones físiques o jurídiques, públiques o privades, les comunitats de béns o qualsevol altre tipus d'unitat econòmica o patrimoni separat, sense personalitat jurídica, d'acord amb el que establix l'article 11 de la Llei 38/2003, de 17 de novembre, General de Subvencions, qualificades com a pimes o microempreses, que exercisquen o vagen a exercir l'activitat comercial o de prestació de servicis a la Comunitat Valenciana, en algun dels grups 50.3, 51.3, 51.4 (excepte 51.35 i 51.46), 52 (excepte 52.26, 52.31, 52.6 i 52.7) i 93.01 de la classificació nacional d'activitats econòmiques, segons el Reial Decret 1.560/1992, de 18 de desembre, pel qual s'aprova la classificació nacional d'activitats econòmiques, i que pretenguen dur a terme projectes d'inversió als seus establiments comercials, que reunisquen les condicions següents:
- Estar legalment constituïdes
- Anar dirigides a aconseguir l'especialització i la modernització mitjançant la introducció d'innovacions que, segons el parer de la conselleria d'Indústria, Comerç i Innovació, representen millores significatives en la funció pròpiament comercial o de prestació de servicis, si és el cas.
- Materialitzar-se en establiments comercials preexistents, excepte per a les accions previstes en l'article 2.2.b) i noves obertures per ampliació d'empresa, ubicats almenys en planta baixa (llevat que es tracte de comerç agrupat físicament); estar vinculats directament a una activitat comercial o de prestació de servicis prevista en este mateix punt i no estar destinats a funcions productives o de transformació.
- No estar sotmés a les prohibicions per a obtenir la condició de beneficiari establides en l'article 13, apartat 2, de la Llei 38/2003, de 17 de novembre, General de Subvencions.
2. Quan es tracte d'agrupacions de persones físiques o jurídiques, públiques o privades, comunitats de béns o qualsevol altre tipus d'unitat econòmica o patrimoni separat, sense personalitat, hauran de fer constar expressament, tant en la sol·licitud com en la resolució de concessió, els compromisos d'execució assumits per cada membre de l'agrupació, així com l'import de la subvenció a aplicar a cadascun, els quals tindran igualment la condició de beneficiaris. En qualsevol cas haurà de nomenar-se un representant o apoderat únic de l'agrupació, amb poders suficients per a complir les obligacions que, com a beneficiari, corresponen a l'agrupació.
3. A l'efecte de les ajudes previstes en esta orde es considerarà:
a) Establiment comercial, aquella construcció o instal·lació de caràcter permanent, destinada a l'exercici regular d'activitats comercials o prestació de servicis considerats en el punt 1 d'este article, amb una sala de vendes i atenció al públic clarament diferenciada. En les activitats a l'engròs o de prestació de servicis, es considerarà a l'efecte d'esta orde l'espai destinat a emmagatzematge i processament propi de l'activitat.
b) Sala de vendes, les dependències de l'establiment comercial detallista destinades a l'exposició dels productes al client i a l'exercici de l'activitat de venda o prestació de servicis considerats en el punt 1 d'este article.
c) Comerç preexistent, aquell que justifique l'exercici de l'activitat, amb el seu actual titular, en les condicions fixades en el punt 1 d'este article, amb un any d'antelació respecte de la data de finalització del termini previst en esta orde per a la presentació de sol·licituds, punt que caldrà acreditar amb la seua inscripció en el Registre d'Activitats Comercials. Excepcionalment es podran aportar altres mitjans de prova.
Es consideraran també preexistents, d'acord amb el que establix el paràgraf anterior, aquells supòsits en què hi ha continuïtat de l'empresa titular, és a dir, quan tot i produir-se el canvi de persona física a jurídica, la titularitat de la majoria simple de les accions d'esta última corresponga a la persona física que anteriorment va ser titular, o bé a esta mateixa persona física, el seu cònjuge o parella de fet i/o familiars de primer grau, sempre que estos constaren com a treballadors de l'empresa amb anterioritat a la transformació de la persona jurídica. En este mateix sentit, es considerarà que hi ha continuïtat d'empresa quan l'anterior titular fóra una persona física i l'empresa haja sigut transmesa mortis causa al nou titular.
Així mateix, a l'efecte d'esta orde es considerarà que hi ha preexistència si es produïx relleu generacional en el comerç, complint els requisits següents: que l'anterior titular tinga mes de 55 anys, el nou titular no supere els 35 anys, l'establiment tinga una antiguitat no inferior a 10 anys amb el seu anterior titular i el relleu s'efectue en este exercici o en l'anterior, i es mantinguen l'activitat principal i la ubicació.
Es considerarà també com a establiment preexistent l'implantat amb motiu del trasllat d'un establiment anterior que complira els requisits de preexistència, sempre que es conserven l'activitat principal i l'àrea d'influència.
4. S'entendrà per comerç associat, aquell que s'integre en cadenes voluntàries, cooperatives de detallistes o cadenes franquiciades, i per comerç agrupat físicament l'ubicat en mercats, galeries i centres comercials.
5. Les empreses que vulguen accedir a les ajudes previstes en esta orde hauran de complir la normativa vigent emanada d'esta conselleria quant a la seua inscripció en els registres que corresponga i, si és el cas, acreditar l'obtenció de les autoritzacions que se sol·licite i siga procedent.
6. Les pimes que hagen obtingut suports per a la mateixa finalitat en els quatre anys anteriors al de vigència d'esta orde podran ser beneficiàries de les ajudes que s'hi recullen, si bé la suma del que s'ha obtingut en el període a què es fa referència i l'ajuda a percebre en l'actual exercici no podrà en cap cas superar l'import global màxim establit per a cada ajuda en la present orde.
7. Sense perjudici del que establix l'apartat 1 del present article, en aquells supòsits en què ho aconselle la concurrència de circumstàncies excepcionals, de caràcter territorial o sectorial, podran ser objecte de suport aquells projectes presentats per altres sectors comercials no exclosos expressament en el punt 1 d'este article, quan així ho considere la Comissió de Suports a la Comercialització. La resolució serà motivada.
Article 5. Despeses susceptibles de suport
1. A l'efecte de les ajudes regulades en esta orde, no es computaran com a despeses susceptibles de suport les despeses d'estudi o projecte (excepte si estan expressament esmentades com a susceptibles de suport), fons de comerç, drets de traspàs, despeses d'alta, permisos i llicències, taxes, adquisició de béns usats, arrendaments financers, despeses de reparació, llicències de programari (excepte si estan expressament esmentades com a susceptibles de suport) i compra de mercaderies objecte de comercialització.
2. En les ajudes establides en l'article 2 punts 2.c) i e) no es computaran com a despeses susceptibles de suport les de dietes per estada, manutenció i desplaçament de l'auditor.
3. No seran susceptibles de suport les inversions a realitzar en locals comercials integrats en obra nova si esta no està completament finalitzada en la data establida per a la justificació de la inversió.
4. Les empreses del sector de venda d'alimentació i begudes que, tot i complir la reglamentació tecnicosanitària i la resta de normativa específica, disposen d'una zona de degustació en el mateix establiment, podran ser objecte de suport en les corresponents línies d'ajuda, sempre que l'esmentada zona no represente més del 40 per cent de les dimensions totals de la sala de venda. A l'efecte de càlcul d'esta zona, el sol·licitant haurà d'aportar pla a escala o tancat de la distribució de la sala de vendes, on es grafiarà l'espai destinat a degustació que comprendrà en tot cas la zona ocupada per taules i cadires, així com l'espai de mostrador que dispose de tamborets o semblants per a facilitar la consumició de productes per part dels clients, així com l'espai comú necessari per a l'ús de la zona de degustació. L'equipament específic per a esta zona, en cap cas serà objecte de suport a càrrec d'esta orde.
5. En el cas que se sol·licite suport a l'empara del que establix l'article 2.2 e) no podrà tramitar-se cap altra ajuda de les incloses en esta orde en el mateix exercici i per al mateix establiment excepte la recollida en l'article 2.2 c i d).
6. No serà subvencionable l'IVA satisfet per l'adquisició de béns o servicis i en general qualsevol impost pagat pel beneficiari.
7. En el cas que es desenvolupen en el mateix establiment distintes activitats, a l'efecte de l'impost d'activitats econòmiques, quant a les ajudes establides en esta orde es consideraran únicament les inversions directament vinculades a l'activitat susceptible de suport. D'altra banda, aquelles inversions que, tot i estar directament vinculades a l'activitat susceptible de suport, siguen susceptibles d'aprofitament per al desenvolupament de les activitats no susceptibles de suport en el mateix establiment, hauran de prorratejar-se prenent com a referència el volum de negoci atribuïble a cada activitat.
Article 6. Definició de pime i microempresa
1. A l'efecte de les ajudes regulades en esta orde s'entendrà per pime aquelles empreses que reunisquen els requisits següents:
a) Que ocupen menys de 250 persones.
b) Que el seu volum de negocis anual no excedisca els 50 milions d'euros o que el seu balanç general anual no excedisca els 43 milions d'euros.
2. En la categoria de pime es definix una microempresa com aquella que ocupa menys de 10 persones i el volum de negocis anual de la qual o el balanç general anual de la qual anual no supera els 2 milions d'euros.
3. El còmput dels efectius i límits assenyalats, en el cas d'empreses associades o vinculades, s'efectuarà tal com disposen els apartats 2 i 3 de l'article 6 de l'annex de la Recomanació 2003/361/CE, de la Comissió, de 6 de maig de 2003, sobre la definició de microempreses, xicotetes i mitjanes empreses.
Article 7. Presentació de sol·licituds i termini
1. Les sol·licituds, per a l'obtenció de les ajudes regulades per la present orde, hauran de dirigir-se a la Direcció General de Comerç i Consum i es presentaran en l'imprés normalitzat, una per cada ajuda sol·licitada, als corresponents serveis territorials de Comerç o mitjançant qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
2. Les sol·licituds hauran d'anar acompanyades dels documents que a continuació s'indiquen:
a) Documentació acreditativa i identificadora del sol·licitant i, si és el cas, del seu representant legal, aportant:
- Si és persona física, còpia compulsada del DNI.
- En el cas de societats mercantils, caldrà aportar còpia compulsada actualitzada de l'escriptura de constitució/estatuts, i acreditació de la inscripció en el Registre Mercantil o registre corresponent, així com còpia compulsada de la targeta d'identificació fiscal.
- Del representant legal, caldrà aportar còpia compulsada del DNI i dels poders actualitzats que acrediten la seua representació.
- En el cas de les agrupacions de persones físiques o jurídiques, públiques o privades, les comunitats de béns o qualsevol altre tipus d'unitat econòmica o patrimoni separat, sense personalitat, s'aportarà còpia compulsada de: targeta d'identificació fiscal, document de constitució i modificació, si és el cas, així com còpia compulsada del DNI i acreditació del nomenament del representant o apoderat únic de l'agrupació, amb poders suficients per a complir les obligacions que, com a beneficiari, li corresponguen (inclosa la presentació de la sol·licitud en nom de l'agrupació). Així mateix, hauran d'identificar-se tots els seus membres.
- En el cas anterior també caldrà aportar declaració responsable que acredite els compromisos d'execució assumits per cada membre de les agrupacions de persones físiques o jurídiques, públiques o privades, les comunitats de béns o qualsevol altre tipus d'unitat econòmica o patrimoni separat, sense personalitat, així com el percentatge de distribució de la subvenció a aplicar a cadascun.
b) Còpia compulsada de la declaració censal d'alta en el cens d'obligats tributaris, a l'efecte d'acreditar l'activitat econòmica que s'exercix.
c) Memòria, firmada, descriptiva de l'actuació per a la qual se sol·licita l'ajuda, que haurà de contenir descripció i justificació comercial de la inversió proposada en relació amb l'empresa i l'establiment objecte de la inversió, amb indicació de programa d'actuació que garantisca l'execució de les obres en l'exercici en què es concedix la subvenció.
d) Plans de situació i de distribució de l'establiment en què s'ubiquen les inversions plantejades.
e) Pressupostos detallats per partides i preus unitaris o factures proforma. A més, caldrà aportar projecte tècnic, en el cas que ho requerisca la naturalesa de l'actuació i quan es tracte d'inversions en obra civil i el seu import siga igual o superior a 50.000 euros, impostos inclosos, el qual haurà de sotmetre's a informe de l'Oficina de Supervisió de Projectes o de tècnics designats per la conselleria. Els pressupostos i les factures proforma anteriorment esmentats, en tot cas, hauran de ser externs a l'empresa.
f) Llicència municipal d'obres i/o d'obertura/activitat o justificant que s'hi ha sol·licitat, en el cas que ho requerisca l'actuació plantejada.
g) Dades de domiciliació bancària segons model facilitat a este efecte (fitxa de manteniment de tercers), excepte que s'hagen presentat amb anterioritat davant de la conselleria d'Indústria, Comerç i Innovació i no hagen experimentat variació.
h) Declaració responsable relativa al compliment dels requisits establits en l'article 6, d'acord amb el model recollit en l'annex I de la present orde, acompanyada de:
- Còpia compulsada de l'últim butlletí de cotització a la Seguretat Social o de la documentació que acredite el nombre dels treballadors, per compte d'altri, que presten els seus servicis en l'empresa, i el d'altres efectius com ara propietaris que dirigisquen l'empresa i socis que exercisquen una activitat regular en esta.
- Còpia compulsada de la documentació fiscal que acredite el volum de negoci corresponent a l'últim exercici.
- Si és el cas, còpia compulsada de la documentació que acredite que l'empresa participa, o n'està participada, en el 25% o més del capital social de, o per altres empreses.
i) Acreditació que el sol·licitant de la subvenció es troba al corrent en el compliment de les obligacions tributàries i davant la Seguretat Social. La presentació de la sol·licitud per part del beneficiari de la subvenció comportarà l'autorització a la conselleria d'Indústria, Comerç i Innovació perquè esta obtinga de forma directa a través de certificats telemàtics, l'acreditació del compliment d'obligacions tributàries i davant de la Seguretat Social, en els termes que preveuen els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions. La Direcció General de Comerç i Consum es reserva el dret de requerir el sol·licitant si la informació obtinguda presenta alguna incidència.
No obstant això, el sol·licitant hi podrà denegar expressament el consentiment; en este cas haurà d'aportar els certificats que a continuació s'indiquen i que tindran un període de validesa de sis mesos des de l'expedició:
- Certificat positiu de l'Agència Estatal d'Administració Tributària que acredite que el sol·licitant es troba al corrent de les seues obligacions.
- Certificat de la Tresoreria General de la Seguretat Social acreditatiu que el sol·licitant es troba al corrent en el compliment de les seues obligacions amb la Seguretat Social.
- Certificat dels serveis territorials de la conselleria d'Economia, Hisenda i Ocupació, acreditatiu que el sol·licitant no té deutes de naturalesa tributària amb la Generalitat.
En el cas de les agrupacions de persones físiques o jurídiques, públiques o privades, les comunitats de béns o qualsevol altre tipus d'unitat econòmica o patrimoni separat, sense personalitat, també hauran de presentar els certificats anteriors tots els seus membres.
j) Declaració responsable que el sol·licitant no és deutor de la Generalitat per reintegrament de subvencions. En el cas de les agrupacions de persones físiques o jurídiques, públiques o privades, les comunitats de béns o qualsevol altre tipus d'unitat econòmica o patrimoni separat, sense personalitat, també hauran de presentar l'esmentada declaració tots els seus membres.
k) Declaració responsable que el sol·licitant no està sotmés a les altres prohibicions per a obtenir la condició de beneficiari establides en l'article 13, apartat 2, de la Llei 38/2003, de 17 de novembre, General de Subvencions. En el cas de les agrupacions de persones físiques o jurídiques, públiques o privades, les comunitats de béns o qualsevol altre tipus d'unitat econòmica o patrimoni separat, sense personalitat, també hauran de presentar l'esmentada declaració tots els seus membres.
l) Si és el cas, documentació civil, mercantil i laboral que acredite l'existència de la continuïtat d'empresa, definida en l'article 4.3.
m) Declaració responsable de les ajudes de minimis concedides per qualsevol projecte a l'empresa durant els dos exercicis fiscals anteriors i durant l'exercici fiscal actual, amb indicació d'import, organisme, data de concessió i règim d'ajudes en què s'empara; o si és el cas, declaració de no haver-ne rebuda cap. Així mateix, es presentarà declaració responsable sobre les ajudes rebudes per als mateixos costos subvencionables a fi de comprovar que no se superen els límits de l'article 2.5 del reglament de minimis abans esmentat.
n) Declaració responsable del compliment de la normativa sobre integració laboral de persones amb discapacitat, o si és el cas, d'estar-ne exempt.
3. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta orde resulte exigible, es demanarà a l'interessat que en el termini de 10 dies esmene la falta o adjunte els documents preceptius, amb indicació que, si no ho fa així, es considerarà que ha desistit de la seua petició.
4. Els projectes iniciats amb anterioritat a la data de presentació de la sol·licitud no seran considerats susceptibles de suport. Els sol·licitants podran executar els projectes, durant l'exercici 2008, una vegada presentada la sol·licitud o les sol·licituds, sense esperar que la concessió de l'ajuda es produïsca i sense que això prejutge la decisió que finalment s'hi adopte.
5. El termini de presentació de sol·licituds serà el comprés des de l'endemà de la publicació de la present orde en el Diari Oficial de la Comunitat Valenciana fins al dia 28 de febrer de 2008.
6. La informació d'esta convocatòria i els impresos normalitzats de sol·licitud estaran disponibles en la pàgina web de la Generalitat (www.gva.es), a partir de la publicació en el Diari Oficial de la Comunitat Valenciana.
Article 8. Resolució de la concessió d'ajudes
1. La Direcció General de Comerç i Consum podrà demanar al sol·licitant l'aportació addicional d'altres documents o dades aclaridors que estime necessaris per a resoldre la sol·licitud presentada.
2. La Direcció General de Comerç i Consum elevarà la proposta formulada per la Comissió de Suports a la Comercialització a la consellera d'Indústria, Comerç i Innovació, que dictarà una resolució de concessió de l'ajuda, on es fixarà expressament la quantia i s'incorporarà, si és el cas, les condicions, obligacions i determinacions accessòries a què haja d'ajustar-se el beneficiari.
3. La resolució dels expedients s'efectuarà de forma conjunta per mitjà de prorrateig entre els beneficiaris de la subvenció de l'import global màxim fixat.
4. El termini màxim per a resoldre les sol·licituds que es formulen per a la concessió de les ajudes que s'establixen en la present orde serà de tres mesos, comptats des de la data de publicació en el Diari Oficial de la Comunitat Valenciana de la línia de crèdit i de l'import global màxim destinat a finançar-les.
5. Transcorregut el termini sense que s'hi haja dictat una resolució, s'entendrà desestimada la sol·licitud de concessió de l'ajuda, en els termes que preveu l'article 44 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
6. La resolució es notificarà als interessats en els termes que preveu l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
7. Les subvencions concedides seran publicades en el Diari Oficial de la Comunitat Valenciana, amb indicació de convocatòria, programa i crèdit pressupostari a què s'imputen, beneficiari, quantitat concedida i finalitat o finalitats de la subvenció.
8. Les resolucions a què es referixen els paràgrafs anteriors esgoten la via administrativa i contra estes podrà interposar-se recurs de reposició davant de l'òrgan que va dictar l'acte, en el termini d'un mes comptat des de l'endemà de la notificació de la resolució corresponent, o recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació de la resolució corresponent.
Article 9. Resolució d'incidències
L'òrgan competent per a la concessió de les ajudes previstes en la present orde resoldrà les incidències que es produïsquen després de l'esmentada concessió i en especial els supòsits de:
- Canvis de titularitat
- Canvis d'ubicació
- Pròrrogues per a l'execució del projecte i per al compliment de les condicions particulars de la concessió, amb caràcter excepcional.
- Modificacions justificades del projecte inicial
- Pròrrogues del termini per a l'aportació de documents acreditatius de l'execució del projecte a l'efecte de liquidació de l'ajuda.
Article 10. Control de les accions
La Direcció General de Comerç i Consum realitzarà el control i el seguiment de les accions a través de les comprovacions que considere necessàries.
Article 11. Liquidació de les ajudes
1. La liquidació de les ajudes s'efectuarà una vegada executat el projecte en la totalitat o en les fases previstes, d'acord amb la sol·licitud presentada i en els termes fixats per a la concessió de l'ajuda.
2. A l'efecte del que establix el punt anterior, els beneficiaris, fins al 15 d'octubre de 2008 inclusivament, i llevat que per circumstàncies concurrents s'establisca un termini distint en la resolució de concessió de l'ajuda, hauran de presentar:
a) La justificació de la despesa realitzada que revestirà la forma de compte justificatiu. S'efectuarà per mitjà d'una relació detallada de les actuacions realitzades a què dóna suport la subvenció, amb indicació de cada una de les despeses adquirides (amb identificació del creditor i del document, l'import, la data d'emissió i la data de pagament), ì es manifestarà expressament que s'ha complit l'objecte de la subvenció i que els béns o millores es destinaran als fins concrets per als quals es va concedir la subvenció per un període no inferior a cinc anys.
b) Acreditació d'import, procedència i aplicació dels fons propis i d'altres subvencions i ingressos amb què, a més de la subvenció, hagen sigut finançades les actuacions. Amb esta finalitat el beneficiari presentarà una declaració responsable detallada.
c) Justificants originals de les despeses realitzades: factures i la resta de documents de valor probatori equivalent, amb validesa en el tràfic juridicomercantil o amb eficàcia administrativa, justificatius de la despesa efectuada, expedits d'acord amb la normativa vigent. Les factures hauran de tenir les dades formals que exigix per a la seua expedició el Reial Decret 1.496/2003, de 28 de novembre, pel qual s'aprova el reglament que regula les obligacions de facturació, i es modifica el Reglament de l'Impost sobre el Valor Afegit.
Així mateix, es presentarà documentació acreditativa del pagament: rebuts, transferències o càrrecs bancaris o, si és el cas, còpia dels efectes mercantils entregats al proveïdor o creditor garantits per una entitat financera o companyia d'assegurances.
d) En les subvencions per a inversions que hagueren necessitat projecte tècnic, es presentaran els corresponents certificats d'obra i certificat final d'obra. Així mateix, les factures esmentades en el punt c) hauran d'estar referides a les unitats d'obra que consten en el projecte.
e) Documentació acreditativa, si és el cas, del compliment de les obligacions i condicions que s'hagueren establit en la resolució.
f) Si és el cas, còpia dels estudis o manuals previstos en l'article 2.2 c) i e), o del certificat a què fa referència l'article 2.2 d).
g) En el cas que el beneficiari haja denegat expressament el seu consentiment perquè la conselleria obtinga directament els corresponents certificats telemàtics, acreditació que el beneficiari està al corrent en el compliment de les seues obligacions tributàries i amb la Seguretat Social. En el cas de les agrupacions de persones físiques o jurídiques, públiques o privades, les comunitats de béns o qualsevol altre tipus d'unitat econòmica o patrimoni separat, sense personalitat, també hauran de presentar els certificats anteriors tots els seus membres.
h) Declaració responsable que el beneficiari no és deutor de la Generalitat per reintegrament de subvencions. En el cas de les agrupacions de persones físiques o jurídiques, públiques o privades, les comunitats de béns o qualsevol altre tipus d'unitat econòmica o patrimoni separat, sense personalitat, també hauran de presentar l'esmentada declaració tots els seus membres.
i) Quan l'import de la despesa subvencionable supere la quantia de 30.000 euros en el supòsit de cost per execució d'obra, o de 12.000 euros en el supòsit de subministrament de béns d'equip o prestació de servicis per empreses de consultoria o assistència tècnica, el beneficiari haurà d'aportar també justificació d'haver sol·licitat com a mínim tres ofertes de diferents proveïdors, llevat que no hi haja al mercat suficient nombre d'entitats que subministren o presten el servici, i justificació de la que s'ha triat quan no recaiga en la proposta econòmica més avantatjosa.
Article 12. Obligacions del beneficiari
Són obligacions del beneficiari:
- Realitzar l'activitat que fonamenta la concessió de la subvenció
- Acreditar la realització de la inversió, així com el compliment dels requisits i les condicions que determinen la concessió de l'ajuda.
- El sotmetiment a actuacions de control financer que corresponen a la Intervenció General de la Generalitat i, si és el cas, dels òrgans competents del Fons Europeu de Desenvolupament Regional en relació amb les ajudes concedides.
- Fer constar, si és el cas, de manera explícita en la difusió de les accions subvencionades, el suport de la conselleria d'Indústria, Comerç i Innovació i, si és procedent, del Fons Europeu de Desenvolupament Regional.
- Comunicar, en qualsevol moment de la vigència de l'expedient, i en tot cas amb anterioritat a la justificació de l'actuació subvencionada, altres ajudes públiques o privades que haguera obtingut o sol·licitat per al mateix projecte després de la data de presentació de la sol·licitud.
- Destinar els béns objecte de subvenció a la finalitat concreta per a la qual es va concedir durant un període mínim de cinc anys, en els termes que preveu l'article 31 de la Llei 38/2003, de 17 de novembre, General de Subvencions. Així mateix, s'exigirà, en tot cas, un percentatge mínim d'autofinançament del 25 per cent.
Article 13. Minoració i resolució de l'ajuda concedida
1. L'alteració d'alguna de les característiques no substancials de l'acció aprovada, l'incompliment d'alguna de les condicions i terminis establits en la resolució, la no-execució o l'execució inadequada de part de la despesa aprovada, la insuficient justificació d'alguna de les despeses efectivament realitzades o la concessió d'altres ajudes públiques o privades, després de la presentació de la sol·licitud, si en conjunt excedixen els límits establits, podrà originar la minoració de la subvenció concedida.
2. L'incompliment pel beneficiari de qualsevol dels requisits, les condicions i la resta de circumstàncies que van donar lloc a l'atorgament de la subvenció, estar iniciat el projecte en la data de la presentació de la sol·licitud, així com l'incompliment de les obligacions imposades al beneficiari, la variació de la finalitat de l'actuació o la falta de justificació de la seua realització, donarà lloc a la incoació per l'òrgan competent per a la concessió de les ajudes, del corresponent expedient que podrà finalitzar, si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
DISPOSICIONS ADDICIONALS
Primera
1. La concessió de les ajudes previstes en esta orde estarà condicionada a l'existència de crèdit adequat i suficient per a això en els pressupostos de la Generalitat per a l'exercici 2008.
2. Per complir el que preveu l'article 47.11 del Text Refós de la Llei d'Hisenda Pública i d'acord amb el que establisca la Llei de Pressupostos de la Generalitat per al 2008, per mitjà d'orde de la conselleria d'Indústria, Comerç i Innovació es faran públiques les línies de crèdit i l'import global màxim destinat a la concessió de les ajudes previstes en la present disposició.
3. Les ajudes previstes en l'article 2 punts 2. c), d), e) i f) podran estar cofinançades pel Fons Europeu de Desenvolupament Regional, a través del Pla de Millora de la Qualitat del Ministeri d'Indústria, Turisme i Comerç.
Segona
1. En el cas que els documents exigits que han d'acompanyar la sol·licitud de concessió d'ajudes ja estigueren en poder de qualsevol òrgan de l'administració actuant, el sol·licitant podrà acollir-se al que establix l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o dependència on es presentaren o, si és el cas, s'emeteren, i que no hagen transcorregut més de cinc anys des de la finalització del procediment a què corresponguen.
2. En els supòsits d'impossibilitat material d'obtenir el document, l'òrgan competent podrà demanar-ne al sol·licitant la presentació o, si de cas i manca, l'acreditació per altres mitjans dels requisits a què fa referència el document.
Tercera
1. En el supòsit d'ajudes cofinançades amb fons comunitaris, s'aplicarà el procediment establit en la present orde, i caldrà adequar-se a les especialitats i complir els requisits que, si és el cas, es determinen en relació amb estes.
2. La publicitat de les esmentades ajudes haurà de realitzar-se d'acord amb la normativa comunitària en la matèria.
3. Les ajudes regulades en la present orde no s'acumularen a cap ajuda pública corresponent a les mateixes despeses subvencionables, si esta acumulació dóna lloc a una intensitat d'ajuda superior a l'establida per a les circumstàncies concretes de cada cas en un reglament d'exempció per categories o en una decisió adoptada per la Comissió.
DISPOSICIONS FINALS
Primera
Es faculta el secretari autonòmic d'Indústria, Comerç i Innovació per a dictar les resolucions necessàries per al desplegament, l'eficàcia i l'execució de la present orde.
Segona
La present orde entrarà en vigor l'endemà de la seua publicació en el Diari Oficial de la Comunitat Valenciana.
València, 28 de desembre de 2007
La consellera d'Indústria, Comerç i Innovació
BELÉN JUSTE PICÓNNOTA EXPLICATIVA
EFECTIUS I LÍMITS FINANCERS QUE DEFINIXEN LES CATEGORIES D'EMPRESES
1. Categoria de microempresa, xicotetes i mitjanes empreses (PIME), està constituïda per les empreses que ocupen menys de 250 persones i que tenen un volum de negocis anual que no excedix els 50 milions d'euros o un balanç general anual que no excedix els 43 milions d'euros.
2. En la categoria de les PIME, es definix una xicoteta empresa com una empresa que ocupa menys de 50 persones i amb un volum de negocis anual o un balanç general anual que no supera els 10 milions d'euros.
3. En la categoria de les PIME, es definix una microempresa com una empresa que ocupa menys de 10 persones i amb un volum de negocis anual o un balanç general anual que no supera els 2 milions d'euros.
TIPUS D'EMPRESES CONSIDERATS PER A CALCULAR ELS EFECTIUS I ELS IMPORTS FINANCERS
Tipus 1. Empresa autònoma
L'empresa sol·licitant és autònoma si:
- No posseïx una participació igual o superior al 25% (¹) en una altra empresa
- El 25% (¹) o més d'esta no és propietat directa d'una altra empresa o organisme públic ni de diverses empreses vinculades entre si o diversos organismes públics, llevat de determinades excepcions (²).
- I no elabora comptes consolidats ni està inclosa en els comptes d'una empresa que elabore comptes consolidats, i per tant no és una empresa vinculada.
Tipus 2. Empresa associada
L'empresa sol·licitant és associada d'una altra empresa si:
- Posseïx una participació compresa entre el 25% (¹) i el 50% (¹) de la dita empresa
- O si la dita empresa posseïx una participació compresa entre el 25% (¹) i el 50% (¹) de l'empresa sol·licitant
- I l'empresa sol·licitant no elabora comptes consolidats que incloguen la dita empresa per consolidació, ni està inclosa per consolidació en els comptes de l'esmentada empresa ni en els de cap empresa vinculada a esta.
Tipus 3. Empresa vinculada
Este tipus correspon a la situació econòmica de les empreses que formen part d'un grup que controla, directament o indirectament, la majoria dels seu capital o drets de vot, o que pot exercir una influència dominant sobre l'empresa.
Una empresa sap, generalment, de forma immediata si està vinculada, atés que ja està subjecta a l'obligació d'elaborar comptes consolidats o està inclosa per consolidació en els comptes d'una empresa obligada a elaborar comptes consolidats.
(¹) En termes de participació de capital o de drets de vot, es tindrà en compte el major dels dos percentatges. A l'esmentat percentatge s'afegirà el percentatge de participació que qualsevol altra empresa vinculada a l'empresa accionista posseïsca sobre l'empresa en qüestió.
(²) Una empresa pot continuar sent considerada autònoma encara que s'arribe o se supere el límit del 25% quan corresponga a algun dels tipus d'inversors que s'indiquen a continuació (sempre que els inversors no siguen empreses vinculades a l'empresa sol·licitant):
a) Societats públiques de participació, societats de capital de risc, persones físiques o grup de persones físiques que realitzen una activitat regular d'inversió en capital de risc (inversors providencials o business angels) i invertisquen fons propis en empreses sense cotització borsària, sempre que la inversió dels dits business angels en la mateixa empresa no supere 1.250.000 euros.
b) Universitats o centres d'investigació sense fins lucratius.
c) Inversors institucionals, inclosos els fons de desenvolupament regional.
COM CALCULAR ELS LÍMITS
Les dades seleccionades per al càlcul del personal i els imports financers són les corresponents a l'últim exercici comptable tancat, i es calculen sobre una base anual. Es tenen en compte a partir de la data en la qual es tanquen els comptes. El total de volum de negocis es calcularà sense l'impost sobre el valor afegit (IVA), ni tributs indirectes.
- Per a una empresa autònoma: les dades financeres i els efectius es basen únicament en els comptes de la dita empresa.
- Per a una empresa amb empreses associades: s'acumulen les dades de l'empresa amb les de les empreses associades. Les dades agregades seran proporcionals al percentatge de participació en el capital o en els drets de vot.
- Per a una empresa vinculada a altres empreses: s'afig a les dades de l'empresa el 100% de les dades de les empreses a les quals està vinculada. Caldrà agregar proporcionalment les dades de les empreses que puguen estar associades a estes empreses vinculades.
COM CALCULAR ELS EFECTIUS I LES UNITATS DE TREBALL ANUAL
Els efectius d'una empresa corresponen al nombre d'unitats de treball anual (UTA)
Qui s'inclouen en els efectius-
- Els assalariats de l'empresa.
- Les persones que treballen per a l'empresa que mantinguen una relació de subordinació amb esta i estiguen assimilades als assalariats de conformitat amb la legislació.
- Els propietaris que dirigixen la seua empresa.
- Els socis que exercisquen una activitat regular en l'empresa i gaudisquen d'avantatges financers per part de l'empresa.
Els aprenents o alumnes de formació professional amb contracte d'aprenentatge o formació professional no es comptabilitzaran dins dels efectius.
Una UTA correspon al nombre de persones que treballen en l'empresa, o per compte d'esta, a temps complet, durant tot l'any de què es tracte. Els efectius es calculen en UTA. El treball de les persones que no hagen treballat durant tot l'any o ho hagen fet a temps parcial, independentment de la duració, així com el treball estacional, es comptabilitza en fraccions d'UTA.
No es comptabilitza la durada dels permisos de maternitat o permisos parentals.